କେନ୍ଦ୍ରାପଡ଼ା ଅଫିସ, ୨୯ା୧୦ଃ ସାମୁଦ୍ରିକ ଝଡ଼ ଅଥବା ଅକ୍ଟୋବର ୨୯ ତାରିଖ ଆସିଲେ, ୨୩ ବର୍ଷର ପୂର୍ବ ମହାବାତ୍ୟା ମନେପଡ଼େ। ୧୯୯୯ର ଏହି ମହାବାତ୍ୟାରେ ରାଜ୍ୟର ୧୪ ଜିଲାରେ ସମୁଦ୍ରକୂଳଠାରୁ ପ୍ରାୟ ୧୫୦ କିଲୋମିଟର ଆଭ୍ୟନ୍ତର ଅଞ୍ଚଳରେ ପ୍ରବଳ ବର୍ଷା ସହ ତୋଫାନ ସୃଷ୍ଟି ହୋଇଥିଲା। ୧୦ ହଜାରରୁ ଊର୍ଦ୍ଧ୍ୱ ଲୋକଙ୍କ ଜୀବନହାନି ହୋଇଥିବା ବେଳେ କେନ୍ଦ୍ରାପଡ଼ା ଜିଲାରେ ୩୯୭ ଜଣଙ୍କ ମୃତ୍ୟୁ ଘଟିଥିଲା। ୩୮ ଜଣଙ୍କ ସମ୍ବନ୍ଧରେ ଅଦ୍ୟାବଧି ଖୋଜ ଖବର ନାହିଁ। ୧୮୦୩ ଜଣ ଆହତ ହୋଇଥିଲେ। ସେହିପରି ୩ ହଜାରରୁ ଅଧିକ ମାଛଧରା ଡଙ୍ଗା, ୪୮,୯୦୬ ଗୃହପାଳିତ ପଶୁପକ୍ଷୀଙ୍କ ସହ ଜିଲାରେ ୨,୯୭,୮୧୪ଟି ଘର ଭାଙ୍ଗିଥିବା ଜିଲା ଜରୁରିକାଳୀନ ବିଭାଗ ସୂତ୍ରରୁ ସୂଚନା ମିଳୁଛି। ଅପରପକ୍ଷରେ ବିପର୍ଯ୍ୟୟ ପରିଚାଳନା କ୍ଷେତ୍ରରେ ଭିତ୍ତିଭୂମି ଅଦ୍ୟାବଧି ସୁଦୃଢ଼ ହୋଇନାହିଁ। ଉଚ୍ଚ ତଟବନ୍ଧ ନିର୍ମାଣ, ତଟାଞ୍ଚଳରେ ଅଧିକ ହେନ୍ତାଳ ବଣ ସୃଷ୍ଟି ଏହାକୁ ରୋକିପାରିବ ବୋଲି ସାଧାରଣରେ ମତ ପ୍ରକାଶ ପାଇଛି।
ମହାବାତ୍ୟା ଆମକୁ ଅନେକ ଶିକ୍ଷା ଦେଇଛି। ସମୁଦ୍ର ତଟବର୍ତ୍ତୀ ଅଞ୍ଚଳ କ୍ଷତିରୁ ରକ୍ଷା ପାଇଁ ୨୦୦୫ ମସିହାରେ ଓସ୍ଡମା ପକ୍ଷରୁ ତଟଠାରୁ ଦେଢ଼ କିମି ଭୂଭାଗ ଅଞ୍ଚଳକୁ ଚିହ୍ନଟ କରାଯାଇଛି। ସେହି ସମୟରେ ରାଜନଗର ବ୍ଲକ ୪୬ ଓ ମହାକାଳପଡ଼ା ବ୍ଲକର ୧୮ ଗ୍ରାମକୁ ସୁନାମିପ୍ରବଣ ବୋଲି ଚିହ୍ନଟ କରାଯାଇଥିଲା। ଇତିମଧ୍ୟରେ ଏହାକୁ ପ୍ରାୟ ୧୭ ବର୍ଷ ବିତିଛି। ତଟବନ୍ଧକୁ ଉଚ୍ଚା କରିବା, ଅଧିକ ହେନ୍ତାଳବଣ ସୃଷ୍ଟି କରିବା ଅଦ୍ୟାବଧି ସମ୍ଭବ ହୋଇନାହିଁ। ସାମୁଦ୍ରିକ ଝଡ଼ ଆସିଲେ ଜନଜୀବନ ବ୍ୟସ୍ତ ହୋଇପଡୁଛି।
- ସୁନୀଲ କୁମାର ଗନ୍ତାୟତ,
କେନ୍ଦ୍ରାପଡ଼ା ଜିଲାରେ ଆଳି ତଟବନ୍ଧ ଅଧୀନରେ ଥିବା ମୋଟ ୭୪୪ କିଲୋମିଟର ତଟବନ୍ଧର ସୁରକ୍ଷା ଏବେ ପ୍ରଶ୍ନବାଚୀ ହୋଇଛି। ଝଡ଼ବାତ୍ୟା ସମୟରେ ତଟବନ୍ଧ ଡେଇଁ ଚାଷ ଜମିକୁ ପାଣି ପଶିବା ସହ କେତେକ ଗ୍ରାମକୁ କ୍ଷତି କରୁଛି। ତଟବନ୍ଧକୁ ଅନୂ୍ୟନ ୬ ମିଟର ଉଚ୍ଚା କରିବାକୁ ପ୍ରସ୍ତାବ କାର୍ଯ୍ୟକାରୀ ହୋଇପାରୁନାହିଁ। ଗତ ଅଗଷ୍ଟରେ ଏହି ତଟବନ୍ଧ ମଧ୍ୟରୁ ମାତ୍ର ୩୨ କି.ମି. ତଟବନ୍ଧ ପାଇଁ ରାଜ୍ୟ ସରକାର ମାତ୍ର ୨୦,୫୬୨.୪୯ ଟଙ୍କା ଦେଇଛନ୍ତି। ତଟବନ୍ଧ ସୁରକ୍ଷା କ୍ଷେତ୍ରରେ ଏହା ସମୁଦ୍ରକୁ ଶଙ୍ଖେ ପରି।
- ପ୍ରତାପ କୁମାର ପାଢ଼ୀ,
କେନ୍ଦ୍ରାପଡ଼ା ଜିଲାରେ ବାତ୍ୟା, ବନ୍ୟା, ସୁନାମି ଭୟ ରହିଛି। ଏହି ପ୍ରାକୃତିକ ବିପର୍ଯ୍ୟୟ ସମୟରେ ଜନଜୀବନ ସୁରକ୍ଷା ପାଇଁ ସ୍ଥାନାନ୍ତର ସାଧାରଣ ଘଟଣା ହୋଇଛି। ଜିଲାରେ ଥିବା ଥଇଥାନସ୍ଥଳର ନିରୀକ୍ଷଣ ଓ ରକ୍ଷଣାବେକ୍ଷଣର ଘୋର ଅଭାବ ଦେଖାଦେଇଛି। ୩୧୭ଟି ବହୁମୁଖୀ ବନ୍ୟା, ବାତ୍ୟା ଆଶ୍ରୟସ୍ଥଳ ଏବେ ଅସୁରକ୍ଷିତ ଅବସ୍ଥାରେ ଅଛି। ପାନୀୟ ଜଳ ଓ ମହିଳାଙ୍କ ପାଇଁ ସ୍ବତନ୍ତ୍ର ପାଇଖାନା ସମସ୍ୟା ସବୁବେଳେ ଦେଖାଦେଇଛି। ସେହିପରି କେତେକ ସ୍ଥାନରେ ଜେନେରେଟର, ଲାଇପ ଜ୍ୟାକେଟ ଆଦି ସୁବିଧା ନାହିଁ।
- ନୀହାର ରଞ୍ଜନ ପ୍ରଧାନ,
ହେନ୍ତାଳବଣର ସାନ୍ଧ୍ରତା ଓ ନମନୀୟତା ପାଇଁ ସାମୁଦ୍ରିକ ଝଡ଼ ଓ ସୁନାମି କ୍ଷେତ୍ରରେ ସମୁଦ୍ରର ସୁରକ୍ଷା ପ୍ରାଚୀର କୁହାଯାଏ। ଏହାର ଉଦାହରଣ ୧୯୯୯ ମହାବାତ୍ୟାରେ ଦେଖିବାକୁ ମିଳିଥିଲା। ପ୍ରଚୁର ହେନ୍ତାଳବଣ ଯୋଗୁ ସମୁଦ୍ର ଜଳ ଜିଲାର ବହୁ ଅଞ୍ଚଳକୁ ପ୍ରବେଶ କରି ପାରି ନ ଥିଲା। ୩୩ କୋଟି ବ୍ୟୟରେ ପେଣ୍ଠଠାରେ ନିର୍ମିତ ଜିଓ ସିନ୍ଥେଟିକ ଟ୍ୟୁବୱାଲ ସମୁଦ୍ର ଜୁଆରକୁ ରୋକି ପାରୁନାହିଁ। ଏହାର ଗାବିୟନ ବକ୍ସ ଓ ସୁରକ୍ଷା ପ୍ରାଚୀରରେ ଥିବା ପଥର ସମୁଦ୍ର ଗର୍ଭକୁ ଚାଲିଯାଉଛି। ବହୁ ସମୟରେ ବିଶେଷଜ୍ଞ ତଟବର୍ତ୍ତୀ ଅଞ୍ଚଳରେ ହେନ୍ତାଳବଣ ସୃଷ୍ଟି ପାଇଁ ପରାମର୍ଶ ଦେଇଛନ୍ତି।
Enter your email to get our daily news in your inbox.
Leave this field empty if you're human:
